CELEX: 
Language: fi
Date: 2018-06-06 00:00:00
Title: KOMISSION DELEGOITU PÄÄTÖS (EU) …/…, EU:n takuun myöntämisestä Euroopan investointipankille unionin ulkopuolella toteutettavia investointihankkeita tukevista rahoitustoimista mahdollisesti aiheutuvien tappioiden varalta annetun Euroopan parlamentin ja neuvoston päätöksen N:o 466/2014/EU liitteen III muuttamisesta Iranin osalta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Iranin ydinohjelmaa koskevan yhteisen kattavan toimintasuunnitelman (JCPOA) tekeminen ja täytäntöönpano on avannut mahdollisuuksia suhteiden uudistamiseen EU:n ja Iranin välillä. Unionin ja Iranin välisen toiminnan lähtökohtana on yhteisen kattavan toimintasuunnitelman (joka hyväksyttiin 14. heinäkuuta 2015) täysipainoinen ja jatkuva täytäntöönpano Iranin ja muiden osapuolten (Euroopan unioni, Ranska, Saksa, Yhdistynyt kuningaskunta, Yhdysvallat, Venäjä ja Kiina) toimesta. Kansainvälinen atomienergiajärjestö (IAEA) tarkistaa säännöllisesti, että Iran noudattaa yhteistä kattavaa toimintasuunnitelmaa. Se on laatinut kymmenen raporttia (joista viimeisin on päivätty 22. helmikuuta 2018), joissa vahvistetaan Iranin noudattavan ydinalan sitoumuksiaan.
            
            
               Ulkoasiainneuvosto vahvisti 14. marraskuuta 2016 suhtautuvansa myönteisesti ”mahdollisuuteen laajentaa Euroopan investointipankin kolmansia maita koskeva lainanantovaltuus koskemaan Irania”.
            
            
               Komission 14. syyskuuta 2016 esittämä ehdotus sisälsi muutoksia ulkoista lainanantovaltuutta koskevan päätöksen useisiin osiin. Ehdotettuihin muutoksiin sisältyi Iranin lisääminen mahdollisesti tukikelpoisten maiden luetteloon. Euroopan parlamentti ja neuvosto hyväksyivät ulkoista lainanantovaltuutta koskevan muutetun päätöksen maaliskuussa 2018, ja se tuli voimaan huhtikuussa 2018 (päätös (EU) 2018/412). Iranin sisällyttäminen mahdollisesti tukikelpoisten maiden luetteloon antaa komissiolle toimivallan antaa delegoitu säädös, jolla Iran saatetaan ulkoisen lainanantovaltuuden nojalla tukikelpoiseksi siten, että se lisätään tukikelpoisten maiden luetteloon.
            
            
               Vaikka Yhdysvallat on päättänyt vetäytyä yhteisestä kattavasta toimintasuunnitelmasta, EU jatkaa niiden poliittisten ja taloudellisten intressiensä edistämistä Iranissa, jotka perustuvat Iranin ydinsopimuksen täyteen ja tulokselliseen täytäntöönpanoon. 
            
            
               EU:n valtion- tai hallitusten päämiehet antoivat Sofiassa 16. toukokuuta 2018 pidetyssä EU-johtajien kokouksessa yksimielisen tukensa puheenjohtaja Junckerin ja korkean edustajan, varapuheenjohtaja Federica Mogherinin ehdotuksille. Komissio käynnisti sen jälkeen 18. toukokuuta 2018 tämän delegoidun säädöksen hyväksymiseen tähtäävän prosessin, jossa se kuuli asiantuntijoita, joita kukin jäsenvaltio oli nimennyt. Riippumatta EIP:n hallintoelinten toteuttamista toiminnallisia edellytyksiä koskevista tulevista arvioinneista ja päätöksistä sekä Iranin edistymisestä rahanpesun ja terrorismin rahoittamisen torjuntaa koskevien sovellettavien kehysten noudattamisessa, tämä delegoitu säädös mahdollistaa voimaantulostaan alkaen EU:n talousarviotakuun antamisen toiminnan rahoittamiseen Iranissa ulkoisen lainanantovaltuuden nojalla, jos ja kun EIP:n hallintoelimet päättävät aloittaa tällaisen rahoitustoiminnan. Kaikkia asiaankuuluvia sääntöjä ja menettelyjä sovelletaan yksittäisten rahoitustoimien ja -hankkeiden hyväksymiseen. Tämä päätös ei merkitse, että EIP sitoutuisi hankkeiden tukemiseen Iranissa, vaan asiasta päättäminen kuuluu EIP:n hallintoelinten toimivaltaan.
            
            
               2.Iranin taloudellisen, yhteiskunnallisen, poliittisen ja ympäristötilanteen arviointi
            
            
               Poliittinen tausta
            
            
               EU:n ja Iranin suhteet perustuvat seuraaviin periaatteisiin:
            
            
               ·Varmistetaan yhteisen kattavan toimintasuunnitelman täysipainoinen täytäntöönpano, jotta voidaan edelleen parantaa ja syventää kahdenvälistä yhteistyötä.
            
            
               ·Kehitetään yhteistyösuhteita yhteisen edun mukaisilla aloilla taloudellisen kehityksen, ihmisoikeuksien kunnioittamisen sekä Iranin ja EU:n kansalaisten vaurauden ja hyvinvoinnin edistämiseksi. Tähän kuuluu muun muassa yhteistyö energian, ympäristön, muuttoliikkeen, huumausaineiden, humanitaarisen avun, liikenteen, pelastuspalvelun, tieteen, koulutuksen ja kulttuurin alalla.
            
            
               ·Edistetään alueellista rauhaa, turvallisuutta ja vakautta sekä alueellisten konfliktien rauhanomaista ratkaisua vuoropuhelun ja osallistamisen kautta.
            
            
               EU:n ulkoasioiden ja turvallisuuspolitiikan korkea edustaja / komission varapuheenjohtaja Federica Mogherini vieraili Iranissa 16. huhtikuuta 2016 seitsemän muun komission jäsenen kanssa ja antoi yhteisen julkilausuman Iranin ulkoministerin Mohammad Javad Zarifin kanssa. Sen myötä EU:n ja Iranin välinen yhteistyö käynnistetään vähitellen useilla osa-alueilla ja toimialoilla. Tällä hetkellä yhteistyö kattaa taloutta, kauppaa ja investointeja koskevat kysymykset, koulutukseen ja tiedeyhteistyöhön, ympäristöön, ilmastonmuutoksen ja asiantuntijavaihtoon liittyvät asiat sekä humanitaariset ja ihmisoikeuksiin liittyvät kysymykset. Yhteinen julkilausuma on tällä hetkellä lähtökohtana kahdenväliselle yhteistyöohjelmalle, ja ulkoasiainneuvosto hyväksyi sen 14. marraskuuta 2016.
            
            
               Valintansa jälkeen (ensimmäisen kerran vuonna 2013) presidentti Rouhani on pystynyt käynnistämään taloudellisia uudistuksia ja ottamaan käyttöön uusia finanssipoliittisia toimenpiteitä. Näihin uudistuksiin kohdistuu nyt paineita, mikä johtuu osittain Yhdysvaltojen päätöksestä vetäytyä yhteisestä kattavasta toimintasuunnitelmasta. Iranin hallitus on kaikilta osin täyttänyt yhteisen kattavan toimintasuunnitelman mukaiset ydinalan sitoumuksensa. Hallitus on kuitenkin ilmaissut selvästi toiveensa siitä, että jäljellä olevat yhteisen kattavan toimintasuunnitelman osapuolet jatkaisivat sopimusta tavalla, joka vastaa sen oikeutettuja taloudellisia odotuksia. EU pyrkii löytämään tapoja suojella oikeutettuja taloudellisia etuja ja lisätä Iranin kansalaisille koituvaa taloudellista hyötyä.  
            
            
               Iranin ihmisoikeus- ja demokratiatilanne on edelleen EU:n huolenaihe, erityisesti kuolemanrangaistuksen käytön, uskonnollisten ja etnisten vähemmistöjen sekä naisten ja tyttöjen oikeuksien osalta. Iran pitää vangittuna monia eurooppalaisia kaksoiskansalaisia ja estää konsulipalvelujen saamisen, koska se ei tunnusta kaksoiskansalaisuutta. EU ja Iran keskustelevat säännöllisesti ihmisoikeuksista osana korkean tason vuoropuhelua, joka järjestetään kaksi kertaa vuodessa. EU tukee myös YK:n yleiskokouksen vuotuista päätöslauselmaa Iranin ihmisoikeustilanteesta. Iran osallistuu lisäksi ihmisoikeustilannetta koskevaan yleiseen määräaikaisarviointiin.
            
            
               Yhteenvetona voidaan todeta, että vaikka yhteiseen kattavaan toimintasuunnitelmaan kohdistuu kovaa painetta, EU aikoo pitäytyä määrätietoisesti sopimuksessa niin kauan kuin Irankin. Presidentti Rouhanin maltillinen hallitus ja hänen noudattamansa talouspolitiikka ansaitsevat tuen ja voisivat johtaa Iranin muuttumiseen entistä vakaammaksi ja ennustettavammaksi valtioksi, myös alueellisella tasolla. EU:n ja Iranin yhteistyö talouden alalla on molempien edun mukaista. EU oli Iranin tärkein kauppakumppani ennen pakotteita.
            
            
               Taloudellinen ja yhteiskunnallinen arviointi
            
            
               Taustatietoja ja talouskehitys ennen vuotta 2016
            
         
         
            
               Iran on Lähi-idän toiseksi suurin talous Saudi-Arabian jälkeen ja alueen toiseksi väkirikkain maa Egyptin jälkeen. Sen arvioitu bruttokansantuote (BKT) oli noin 406 miljardia Yhdysvaltain dollaria ja väestömäärä 80 miljoonaa vuonna 2017. Se on Maailmanpankin luokituksessa ylemmän keskitulotason maa, jonka bruttokansantulo (BKTL) asukasta kohti oli 5 470 Yhdysvaltain dollaria (Atlas-menetelmällä laskettuna) vuonna 2016. Iran on toisella sijalla maailmassa maakaasuvarantojensa ja neljännellä todistettujen raakaöljyvarantojensa osalta. Se on öljynviejämaiden järjestön (OPEC) jäsen. 
            
            
               Iran alkoi avata talouttaan muulle maailmalle vuoden 2000 paikkeilla, kun se vapautti kauppaa, poisti valuuttarajoituksia ja houkutteli suoria ulkomaisia sijoituksia (FDI). Iran on saanut tarkkailijan aseman Maailman kauppajärjestössä (WTO), ja se tähtää edelleen jäsenyyteen. Kasvaneet vientitulot ovat kohentaneet sen ulkoista rahoitusasemaa ja johtaneet suurten valuuttavarantojen kertymiseen ja ulkoisen velan vähäiseen määrään suhteessa BKT:hen. BKT:n kasvu kiihtyi noin 6 prosenttiin vuositasolla 2000-luvun ensimmäisellä vuosikymmenellä, ja BKTL asukasta kohti kasvoi 7 700 Yhdysvaltain dollariin vuonna 2011. Maailmanpankin mukaan köyhyydessä elävien osuus väheni 15 prosentista 9 prosenttiin vuosien 2009 ja 2013 välillä. Tämä johtui osittain laajamittaisesta tulonsiirto-ohjelmasta, mutta virallista köyhyysrajaa ei ole eikä asiaa koskevia tietoja ole saatavilla. Iran on 69. sijalla YK:n inhimillisen kehityksen indeksissä. 
            
            
               Vuosien 2006–2014 elvyttävä politiikka ja kalliit hyvinvointi- ja asuntotuotanto-ohjelmat aiheuttivat suuren julkisen talouden alijäämän, joka rahoitettiin keskuspankin ja hallituksen lainoilla pankeille. Nämä toimenpiteet olivat yksi niistä tekijöistä, jotka johtivat pitkäaikaisiin vääristymiin rahoitusalalla, järjestämättömien lainojen suureen osuuteen, heikkoon maksuvalmiuteen, korkeisiin korkoihin ja vähäiseen yksityisten investointien luototukseen. Pakotteita tiukennettiin vuonna 2012, jonka jälkeen öljyn vienti puolittui, ja öljystä saatujen julkisen talouden tulojen väheneminen pahensi jo syntyneitä vakavia vääristymiä taloudessa. 
            
            
               Inflaatio on viimeisten noin 30 vuoden ajan vaihdellut 10–25 prosentin välillä, ja se oli korkeimmillaan yli 40 prosenttia vuonna 2013, kun rialin kurssi heikkeni voimakkaasti. Kun BKT supistui 6 prosenttia vuonna 2012 (–1,7 % vuonna 2013), reaalinen BKT henkeä kohti laski 5 400 Yhdysvaltain dollariin ostovoimapariteetilla mitattuna vuoteen 2014 mennessä. Paluu vakauttavampaan talouspolitiikkaan vuonna 2014 alkaneella presidentin toimikaudella mahdollisti sen, että keskuspankki pystyi hidastamaan inflaatiota ja valuutan arvon heikkenemistä, mutta työttömyysaste nousi 10,6 prosentista vuonna 2014 11,7 prosenttiin vuonna 2015.
            
            
               EU:n ja Iranin välistä kauppa- ja yhteistyösopimusta koskevat neuvottelut ovat olleet keskeytyksissä elokuusta 2005 lähtien, kun Iran alkoi tehostaa ydinalan toimintaansa. Euroopan komissio asetti vuonna 2007 kaupan rajoituksia. Näitä pakotteita laajennettiin vuonna 2010 ja tiukennettiin edelleen vuonna 2012 asettamalla laajoja rajoituksia kaikille finanssitransaktioille sekä öljytuotteiden kaupalle ja siihen liittyville investoinneille. Maailmanpankki lopetti lainojen myöntämisen Iranille vuonna 2005, eikä sillä ole tällä hetkellä Irania koskevaa maakohtaista avustusstrategiaa. Kansainvälinen rahoitusyhtiö (IFC) päätti aiemmat investointinsa vuoteen 2005 mennessä, mutta Kansainvälinen valuuttarahasto on toteuttanut IV artiklan mukaisen vuotuisen tarkastelunsa.
            
            
               Vuoden 2016 jälkeinen talouskehitys
            
            
               Yhteisestä kattavasta toimintasuunnitelmasta ja EU:n pakotteiden poistamisesta 16. tammikuuta 2016 Iranille koituneet tärkeimmät lyhyen aikavälin taloudelliset hyödyt ovat olleet: palaaminen rahoitusjärjestelmään (erityisesti SWIFT-järjestelmään), jäädytettyjen varojen ja teknologian saaminen käyttöön, kaupan volyymien kasvu (öljyn vienti ja alentuneet kuljetuskustannukset) ja ulkomaiset investoinnit. Jäljellä olevat Yhdysvaltain dollaria koskevat pakotteet ja kansainvälisten pankkien huoli mahdollisia kielteisistä vaikutuksista pankkien suhteille yhdysvaltalaisten pankkien kanssa on haitannut monien liiketoimintasopimusten tekemistä yhteisen kattavan toimintasuunnitelman nojalla jo Obaman hallinnon aikaan. 
            
            
               Reaalisen BKT:n kasvu kiihtyi pakotteiden poistamisen jälkeen, mutta keskipitkän aikavälin kasvun lisääminen edellyttää mittavia uudistuksia. Öljyn tuotannon ja viennin poikkeuksellinen lisääntyminen nostivat reaalisen BKT:n kasvun 12,5 prosenttiin vuonna 2016. Vuonna 2017/18 (Iranin vuosi alkaa 20. maaliskuuta) kasvun odotetaan kuitenkin hidastuvan 4,3 prosenttiin, sillä öljyn tuotanto ei juurikaan enää lisäänny. Vuonna 2017/18 elpyminen laajeni öljyalan ulkopuolelle, ja sitä edisti kasvua tukeva finanssi- ja rahapolitiikka sekä rakennus- ja palvelualojen toiminnan elpyminen. Reaalisen BKT:n kasvun odotetaan hidastuvan edelleen 4 prosenttiin vuonna 2018/19, kun öljyn tuotanto vakiintuu OPECin Iranille asettaman ylärajan tasolle. 
            
            
               Julkisen talouden alijäämä pysyi maltillisena, ja oli 2,3 prosenttia suhteessa BKT:hen vuosina 2016 ja 2017. Alijäämän odotetaan supistuvan 1,4 prosenttiin kaudella 2018/19 (olettaen, että öljyn hinta ei muutu). Finanssipolitiikan tavoitteena on vakauttaa taloutta asteittain ja vähentää julkisten tulojen riippuvuutta öljystä siten, että öljytulojen nykyinen 33 prosentin osuus juoksevista menoista supistuisi 20 prosenttiin vuoteen 2022 mennessä (lähinnä lisäämällä arvonlisäverokertymää). Julkisen talouden haasteita ovat tehoton talousarvion toteutus ja menojen valvonta sekä riittämättömät julkisen talouden säännöt ja menettelyt. Ne eivät mahdollista läpinäkyvää ja kokonaisvaltaista budjetointia, mikä merkitsee, että julkisen talouden riskit jäävät todennäköisesti raportoimatta. 
            
            
               Julkisen talouden menojen odotetaan kasvavan keskipitkällä aikavälillä, jotta voidaan kattaa suuremmasta julkisesta velasta johtuvat kohoavat korkokulut, julkisen sektorin pankkien pääomapohjan vahvistaminen sekä sosiaaliturvavelvoitteet. Riski uusien maksurästien kertymisestä on edelleen suuri. 
            
            
               Työttömyysaste pysyy todennäköisesti lähes 12 prosentissa keskipitkällä aikavälillä. Nuorten ja naisten työttömyysaste on paljon korkeampi, ja työpaikkojen luomisvauhti on jäljessä uusien työmarkkinatulokkaiden nopeasti kasvavasta määrästä. 
            
            
               Inflaatio oli keskimäärin 9,9 prosenttia vuonna 2017/18. Tilannetta auttoivat hillitsemään elintarvikkeiden hintojen kohtuullistuminen ja säänneltyjen hintojen vakaus. Inflaation odotetaan kiihtyvän 12 prosenttiin vuonna 2018/19 valuuttakurssin heikkenemisestä johtuvien kerrannaisvaikutusten vuoksi. Iranin rial on osittain sidottu Yhdysvaltain dollariin (virallinen kurssi) ja osittain vapaan kaupankäynnin kohteena markkinoilla (laillisesti). Vuoden 2017 lopusta lähtien Iranin rial on menettänyt yli kolmanneksen arvostaan suhteessa Yhdysvaltain dollariin ja muihin valuuttoihin. Useimmat asiantuntijat ovat samaa mieltä Iranin keskuspankin kanssa siitä, että valuuttakurssin kiihtynyt heikkeneminen ei ole seurausta talouden perustekijöiden (vakaa inflaatio, vaihtotaseen ylijäämä, riittävä valuuttavaranto) heikkoudesta. Rajoitettu pääsy maan ulkopuolella sijaitseviin valuuttavarantoihin ja pääoman merkittävä ulosvirtaus – joka liittyy osittain aikaisempiin pakotteisiin, osittain taas omaisuuserien ostamiseen ulkomailta turvallisuussyiden vuoksi – on lisännyt alttiutta ulkoisille häiriöille. 
            
            
               Pelot Yhdysvaltojen pakotteiden palauttamisesta ja luottamuksen puute maan pankkijärjestelmää kohtaan ovatkin vahvoja valuuttakurssin heikkenemiseen vaikuttavia tekijöitä. Vastatoimena valuuttakurssin vapaalle putoamiselle hallitus määräsi huhtikuussa 2018 rajoituksia Yhdysvaltain dollarien omistamiseen, kielsi kaiken valuuttakaupan toimiluvan saaneiden valuutanvaihtoyritysten ulkopuolella ja salli kaupankäynnin vain uuteen yhtenäistettyyn viralliseen kurssiin (42 000 rialia/dollari aikaisemman kurssin eli 37 000 rialia/dollari sijaan). 
            
            
               Finanssialan uudistusten edistyminen
            
            
               Pankkialan uudistaminen on edelleen yksi kiireellisimmistä haasteista. Valtion vanhat maksurästit, pysähtyneeseen kiinteistöalaan liittyvät riskit, valvomattomat pirstaloituneet rahoituslaitokset ja heikko riskinhallinta ovat johtaneet pääoman puutteeseen ja korkeisiin korkoihin pankkialalla. Tästä onkin muodostunut merkittävä este yksityisille investoinneille. 
            
            
               Keskuspankki arvioi tarvittavan pääomapohjan vahvistamisen, järjestämättömien lainojen hoidon ja pankkialan (mukaan lukien muut luottolaitokset kuin pankit) uudelleenjärjestelyn hinnaksi 30 prosenttia suhteessa BKT:hen. Keskuspankin käynnistämä rahoitusalan uudistussuunnitelma on jo saattamassa useiden vaikutusvaltaisten organisaatioiden taloudellisen toiminnan keskuspankkivalvonnan piiriin. Turvallisuusneuvoston on ilmoitettu tukevan tätä. Pankkilakiesityksessä (joka on ollut parlamentin käsiteltävänä loppuvuodesta 2017) esitetään vaikeuksissa olevia pankkeja koskevia suunnitelmia, ajantasaistetaan pankkien sääntelyä, annetaan iranilaisille pankeille mahdollisuus soveltaa kansainvälistä tilinpäätösraportointia ja riskinhallintastandardeja ja helpotetaan ulkomaisten pankkien sijoittautumista Iraniin. Nämä uudistukset liittyvät keskuspankkilakiin esitettyihin uudistuksiin, jotka ovat niin ikään edelleen parlamentin käsiteltävänä. Uudistukset vahvistaisivat keskuspankin valvontavaltuuksia ja riippumattomuutta sekä painottaisivat sen lakisääteistä tehtävää matalan inflaation säilyttämisessä. Näillä molemmilla lakiesityksillä lisättäisiin läpinäkyvyyttä kaupallisten pankkien raportoinnissa ja niiden valvonnassa, jotka ovat tarpeen myös rahanpesun ja terrorismin rahoituksen torjuntajärjestelmän parantamiseksi.
            
            
               Kun tarkastellaan yleisemmällä tasolla rahanpesun ja terrorismin rahoituksen torjuntaa, rahanpesun ja terrorismin rahoittamisen vastainen toimintaryhmä (FATF) on sopinut Iranin kanssa toimintaohjelmasta, jota Iran toteuttaa edelleen. Kun Iran sopi toimintaohjelman toteuttamisesta, FATF keskeytti kaikkien vastatoimien soveltamisen – jotka olivat aiemmin voimassa – kesäkuuhun 2018 asti. Iranin Majlis-komissio tarkastelee parhaillaan uudelleen tiettyjä rahanpesun ja terrorismin rahoituksen vastaisen lainsäädännön keskeisiä osia toimintaohjelman vaatimusten mukaisesti. Edistymistä tässä ja muissa toimintaohjelman osissa tarkastellaan seuraavassa FATF:n kokouksessa kesäkuussa 2018. Iran on myös kirjattu rahanpesun ja terrorismin rahoituksen torjuntajärjestelmien puutteista kärsivien suuririskisten kolmansien maiden luetteloon, jonka Euroopan komissio hyväksyi 14. heinäkuuta 2016 ja joka noudattelee yleisesti FATF:n ohjeistusta.
                  1
                
            
            
               Rakenneuudistusten edistyminen 
            
            
               Nykyinen talouspolitiikan kehys määritetään ”Vision 2020” -asiakirjassa, joka hyväksyttiin vuonna 2012. Siinä hahmotellaan Iranin siirtymistä valtiojohtoisesta (ja osittain valtiollisesta) taloudesta markkinapohjaisempaan talouteen parantamalla liiketoimintaympäristöä ja kilpailukykyä, nykyaikaistamalla rahoitusalaa ja houkuttelemalla suoria ulkomaisia sijoituksia. 
            
            
               Iranin parlamentti hyväksyi kuudennen viisivuotisen kehityssuunnitelman (maaliskuusta 2016 maaliskuuhun 2021), jossa talouden tavoitteiksi asetetaan: keskimäärin 8 prosentin talouskasvu, 7 prosentin työttömyysaste, inflaation pitäminen alle 10 prosentissa, öljytulojen osuuden vähentäminen valtion talousarviossa 31,5 prosentista 22 prosenttiin ja eläkeuudistus. Kaiken kaikkiaan suunnitelmassa viitoitetaan tietä julkisen talouden vakauttamiselle ja kestävyydelle ja vahvistetaan halu suunnata taloutta uudelleen kohti vahvempaa yksityissektoria ja valtion vähäisempää osallistumista. 
            
         
         
            
               Valtionyhtiöiden yksityistäminen on ollut tärkeällä sijalla poliittisella asialistalla vuodesta 2006, jolloin perustuslain muutos mahdollisti useimpien valtionyhtiöiden myynnin (lukuun ottamatta strategisia aloja, kuten energia-, ilmailu- ja merenkulkualaa). Yksityisen pääoman puute, osakkeiden jako työntekijöille, osuuskunnille ja köyhille (”justice shares”) ja valtioon liittyvien vahvojen intressien vaikutus ovat haitanneet vuoden 2005/06 jälkeen käynnistettyä yksityistämisohjelmaa. 
            
            
               Kun otetaan huomioon kaikki nämä tekijät, yksityistäminen on yleensä merkinnyt valtionyhtiöiden osakkeiden siirtämistä puolivaltiollisille toimijoille, mukaan lukien eläkerahastot, uskonnolliset säätiöt ja islamilaisen vallankumouskaartin (IRGC) omistamat yhtiöt. Tämä tilanne kyseenalaistaa mahdollisuudet tuleviin kumppanuuksiin ulkomaisten yritysten kanssa, sillä IRGC:n omistamat yritykset ovat edelleen mustalla listalla.
            
            
               Huolimatta laajasta ja hyvin koulutetusta työikäisestä väestöstä työmarkkinatulokset ovat heikkoja. Työvoimaosuus on kansainväliseen tasoon verrattuna alhainen (40 %), ja työttömyys on pysytellyt noin 11 prosentissa viimeiset 30 vuotta. Naisten työvoimaosuus on hyvin alhainen (17 %), ja naisten työttömyysaste saattaa olla suurempi kuin 20 prosenttia. 
            
            
               Kun otetaan huomioon nuorten nopeasti kasvava osuus väestöstä, korkea nuorisotyöttömyysaste (30 %) on suuri haaste. Yksityissektorin kehityksen rakenteelliset pullonkaulat johtavat siihen, että uusia työpaikkoja luodaan vähän eivätkä työmarkkinat ime uusia tulokkaita. Tiukat irtisanomista koskevat säännökset, tuottavuuden ja palkkojen välinen heikko yhteys sekä osaamisen kohtaanto-ongelmat haittaavat työmarkkinoiden toimintaa tarjontapuolella.  
            
            
               Kaiken kaikkiaan Iranin taloudessa on paljon potentiaalia. Taloudelliset laitokset ovat esittäneet rohkaisevia uudistuspyrkimyksiä, joiden toteuttamiseen kohdistuu kuitenkin samaan aikaan merkittäviä esteitä, jotka liittyvät läpinäkymättömään poliittiseen talouteen. Jotta yhteisen kattavan toimintasuunnitelman tarjoamia mahdollisuuksia voitaisiin hyödyntää täysimääräisesti, Iranin hallituksen olisi edettävä finanssi- ja pankkialan uudistamisessa ja uudelleenjärjestelyssä, julkisen sektorin (myös valtionyhtiöt tai puolivaltiolliset yhtiöt) uudistamisessa ja sosiaaliturvajärjestelmän tarkistamisessa julkisen talouden kannalta kestävällä tavalla. 
            
            
               Uusimmassa viisivuotisessa kehityssuunnitelmassa viitoitetaan tietä julkisen talouden vakauttamiselle, ja siinä myös vahvistetaan halu suunnata taloutta uudelleen kohti vahvempaa yksityissektoria ja valtion vähäisempää osallistumista. Toisaalta valtiosta riippumattomat poliittiset voimat ovat Iranissa niin vaikutusvaltaisia, että ne voivat pitää osia taloudesta hallituksen valvonnan ulkopuolella. Ne haittaavat hallituksen uudistuksia sekä aidon yksityissektorin kehittymistä ja vääristävät kilpailua. 
            
            
               Puolivaltiollisten yhteisöjen (vallankumouskaarti, ilman toimilupaa toimivat rahoituslaitokset) vaikutuksen vähentäminen taloudessa on ratkaisevan tärkeää tehokkuuden, läpinäkyvyyden ja yksityisten sijoittajien osallistumisen lisäämiseksi. Hallituksen sitoutuminen valtion roolin uudistamiseen ja puolivaltiollisen sektorin laajuuden ja vaikutuksen vähentämiseen vaikuttaa aidolta, kun otetaan huomioon, että se voi saavuttaa keskeiset poliittiset tavoitteensa eli makrotaloudellisen vakauden, talouskasvun ja työttömyyden vähentämisen vain vahvemman yksityissektorin avulla. 
            
            
               Iranin talouden avautuminen ja mahdollinen muuttuminen tarjoaa EU:n taloudelle paitsi merkittäviä mahdollisuuksia investointeihin ja vientiin myös alueen sosioekonomisen vakauden tukemiseen. Kun huomioidaan yhteisessä kattavassa toimintasuunnitelmassa esitetyt sitoumukset sekä EU:n ja Iranin kauppasuhteiden merkittävä potentiaali, EIP voisi tukea maan talouden uudelleensuuntaamista kohti yksityissektorin vahvistamista, johon Iranin viranomaiset ovat sitoutuneet (esimerkiksi parantamalla pk-yrityksen rahoituksen saantia). Se voisi lisätä modernin teknologian houkuttelevuutta ja edistää erityistoimenpiteitä palvelu- ja maatalousalalla, joilla voi olla merkittävä rooli parannettaessa tuottavuutta ja lisättäessä tuloja. Tällainen tuki voisi edistää kestävää talouskasvua ja vähentää nuorisotyöttömyyttä nykyaikaistamalla tuotantoinfrastruktuuria ja kehittämällä yksityissektoria. EIP voisi myös harkita tuen tarjoamista yrityksille, jotka käyvät kauppaa Iranin markkinoilla.
            
            
               Ympäristökysymykset
            
            
               Iranin ympäristöhaasteet
            
            
               Iranin kotimaassa harjoittamalla politiikalla on ollut vakavia ympäristöseurauksia. Pakotteet ovat lisänneet laajennetun vesi-infrastruktuurin sekä turvallisten elintarvikkeiden ja energian kysyntää. Tällä hetkellä Iranin suurimpia ympäristöhaasteita ovat: vedenpuute, maaperän pilaantuminen (aavikoitumisen ja metsäkadon vuoksi), energia (hiilidioksidipäästöt ovat maailman suurimpien joukossa), ilman pilaantuminen, jätehuolto sekä biologisen monimuotoisuuden väheneminen. 
            
            
               Iranin makean veden saantiin kohdistuu suuria paineita – 90 prosenttia maasta on kuivaa tai puolikuivaa aluetta ja arviolta kaksi kolmasosaa sadevedestä höyrystyy ennen kuin se täydentää jokien vesivaroja. Tilannetta pahentavat toistuvat kuivuuskaudet ja ilmastonmuutos. Vesikriisi on niin paha, että yli 6 000 kaupunkialuetta saa juomavetensä säiliöautoista.
            
            
               Vuoden 1979 vallankumouksen jälkeisellä aikakaudella islamilainen tasavalta myönsi lupia tuhansien kaivojen poraamiseen eri puolille Irania, jotta voitiin edistää maataloutta.  Asiantuntijoiden mukaan nämä kaivot ja aikaisempien hallintojen suosimat padot ovat yksi tärkeimmistä syistä vesivarojen vähenemiseen.  Viimeisten kolmenkymmenen vuoden aikana Iraniin on rakennettu 600 patoa, eli keskimäärin 20 vuodessa. Vesikriisin ratkaisemiseksi ei ole laadittu erillistä suunnitelmaa.
            
            
               Urmiajärvi on merkittävä valtion rajat ylittävä haaste. Urmiajärvi sijaitsee lähellä Turkin rajaa. Järvi julistettiin Ramsarin yleissopimuksessa vuonna 1971 kansainvälisesti tärkeäksi kosteikkoalueeksi ja nimettiin UNESCOn biosfäärialueeksi vuonna 1976. Järven valuma-alue on tärkeää alueen maataloudelle. Järvi tarjoaa elinympäristön ainutlaatuiselle Artemia urmiana -äyriäislajille, joka kestää korkeaa suolapitoisuutta. Järvi hyödyttää myös monia matelija-, sammakkoeläin- ja nisäkäslajeja ja tarjoaa merkittävän kausittaisen elinympäristön useille muuttolintulajille. 
            
            
               Urmiajärvi oli aikoinaan maailman kuudenneksi suurin suolajärvi (pinta-alaltaan kaksi kertaa Luxemburgin suuruinen), mutta järvi on pienentynyt 30 vuoden ajan. Sen pinta-ala on kutistunut noin 90 prosenttia viimeisen vuosikymmenen aikana, jättäen jälkeensä haitallista pölyä tuottavan suola-aavikon. Presidentti Hassan Rouhani on luvannut yli 5 miljardia Yhdysvaltain dollaria Urmian elvyttämiseen seuraavan vuosikymmenen aikana. Iran suunnittelee pumppaavansa vettä Armeniasta ja Georgiasta. Vesi on tarkoitus tuoda Armenian Sevanjärvestä ja Georgian Kurajoesta kolmen pumppuaseman kautta Iraniin.
            
            
               Iranin perustuslain 50 §:ssä säädetään, että sellaisen ympäristön suojelu, jossa sekä nykyisillä että tulevilla sukupolvilla on oikeus kukoistavaan sosiaaliseen olemassaoloon, on katsottava islamilaisen tasavallan velvollisuudeksi.  Taloudellinen ja muu toiminta, johon liittyy ympäristön saastuttamista tai joka aiheuttaa sille peruuttamatonta vahinkoa, on kielletty. Myös ympäristölainsäädäntöä on annettu jonkin verran, mutta Iranilla ei ole kokonaisvaltaista kansallista ympäristösuunnitelmaa tai -strategiaa. Ympäristölainsäädännön täytäntöönpano on ollut haasteellista. Täytäntöönpanoa voitaisiin helpottaa vahvistamalla täytäntöönpanon valvontavalmiuksia ja -resursseja, kehittämällä hallinnonalojen välisiä kuulemiskäytäntöjä ja korottamalla sakkoja.  
            
            
               EU:n ja Iranin yhteistyö ympäristö- ja vesi-kysymyksissä
            
            
               Iran on ilmoittanut ympäristön EU:n kanssa tehtävän yhteistyön prioriteettialaksi. Huhtikuussa 2016 molemmat osapuolet antoivat yhteisen julkilausuman Teheranissa pidetyssä kokouksessa, johon osallistuivat EU:n korkea edustaja, komission varapuheenjohtaja Federica Mogherini, ympäristö-, meri- ja kalastusasioista vastaava komission jäsen Karmenu Vella ja Iranin varapresidentti ja ympäristöasioista vastaavan osaston päällikkö Masoumeh Ebtekar. Joulukuussa 2016 varapresidentti Ebtekar ja komissaari Vella allekirjoittivat ympäristöä koskevaan yhteistyökehykseen liittyvät hallinnolliset järjestelyt.
            
            
               Yhteistyön sovittiin kattavan seuraavat kolme aihealuetta:
            
            
               ·Kiertotalous ja jätehuolto
            
         
         
            
               ·Teollisuuden päästöt ja ilman laatu 
            
            
               ·Vesivarojen hoito, meriympäristö mukaan lukien.
            
            
               Allekirjoituksen jälkeen yhteistyö on jatkunut teknisellä tasolla. Tekniset kokoukset, joihin osallistui EU:n ja Iranin asiantuntijoita, järjestettiin marraskuussa 2017 Teheranissa. Kokoukset järjestettiin Iranin ympäristöasioista vastaavan osaston kanssa ja tiiviissä yhteistyössä ympäristöasioihin liittyvien ministeriöiden kanssa. 
            
            
               Marraskuussa 2017 järjestettyjen kokousten jälkeen laadittiin tulevaa yhteistyötä koskeva kartoitustutkimus ja tavoitteena on laatia yhteistyön toimintasuunnitelma. Se edellyttää lisäneuvotteluja Iranin kanssa.
            
            
               Ympäristöä koskevaa yhteistyökehystä tuetaan kumppanuusvälinettä koskevalla ehdotuksella (politiikan tukijärjestely). 
            
            
               Huhtikuussa 2017 neuvosto valtuutti komission neuvottelemaan EU:n ja Iranin välisen yhteisymmärryspöytäkirjan ilmastonmuutosta koskevasta yhteistyöstä.
            
            
               EIP voisi myös harkita osallistumista Iranin ympäristöhaasteiden ratkaisemiseen tukemalla investointeja esimerkiksi uusiutuvaan energiaan, energiatehokkuuteen ja ilmastonmuutoksen hillitsemiseen ja siihen sopeutumiseen tarjoamalla tarvittavaa rahoitusta sekä keskeistä teknistä tukea ja osaamista, jota edellä kuvatut haasteet ja tavoitteet edellyttävät.
            
            
            
               3.
                     SÄÄDÖKSEN HYVÄKSYMISTÄ EDELTÄNEET KUULEMISET
            
            
               Komissio kuuli jäsenvaltioiden asiantuntijoita 28. toukokuuta 2018 pidetyssä kokouksessa, joka kutsuttiin koolle paremmasta lainsäädännöstä 13. huhtikuuta 2016 tehdyn toimielinten välisen sopimuksen
                  2
                mukaisesti ja noudattaen siinä kuvattua menettelyä, joka koskee delegoitujen säädösten valmistelua. Lisäksi Euroopan parlamentti ja neuvosto lähettivät asiantuntijansa kokoukseen kyseisen sopimuksen mukaisesti. Myös EIP osallistui kokoukseen.
            
            
               Jäsenvaltioiden asiantuntijoiden kuulemisessa muistutettiin, että Euroopan investointipankki jatkaa asianmukaisten toimintatapojen ja -prosessien soveltamista pankin luotettavuuden ja siihen kohdistuvan luottamuksen säilyttämiseksi.
            
            
               4.DELEGOIDUN SÄÄDÖKSEN OIKEUDELLINEN SISÄLTÖ
            
            
               Komission delegoidun päätöksen tavoitteena on päätöksen N:o 466/2014/EU liitteen III muuttaminen lisäämällä Iran EU:n takuulla katettujen EIP:n rahoitustoimien piiriin kuuluvien tukikelpoisten maiden luetteloon.
            
            
               KOMISSION DELEGOITU PÄÄTÖS (EU) …/…,
            
            
               annettu 6.6.2018,
            
            
               EU:n takuun myöntämisestä Euroopan investointipankille unionin ulkopuolella toteutettavia investointihankkeita tukevista rahoitustoimista mahdollisesti aiheutuvien tappioiden varalta annetun Euroopan parlamentin ja neuvoston päätöksen N:o 466/2014/EU liitteen III muuttamisesta Iranin osalta
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon EU:n takuun myöntämisestä Euroopan investointipankille unionin ulkopuolella toteutettavia investointihankkeita tukevista rahoitustoimista mahdollisesti aiheutuvien tappioiden varalta 16 päivänä huhtikuuta 2014 annetun Euroopan parlamentin ja neuvoston päätöksen N:o 466/2014/EU
                  3
                ja erityisesti sen 4 artiklan 2 kohdan,
            
            
               sekä katsoo seuraavaa:
            
         
         
            
               (1)Iranin taloudessa, yhteiskunnallisessa tilanteessa, ympäristön tilassa ja poliittisessa tilanteessa on tapahtunut huomattavaa kehittymistä päätöksen N:o 466/2014/EU antamisen jälkeen.
            
            
               (2)Neuvosto suhtautui marraskuussa 2016 myönteisesti mahdollisuuteen laajentaa kolmansia maita koskeva Euroopan investointipankin lainanantovaltuus koskemaan Irania.
            
            
               (3)Päätöksen N:o 466/2014/EU muuttamisesta 14 päivänä maaliskuuta 2018 annetulla Euroopan parlamentin ja neuvoston päätöksellä (EU) 2018/412
                  4
                Iran lisättiin kyseisen päätöksen liitteessä II olevaan mahdollisesti tukikelpoisten alueiden ja maiden luetteloon.
            
            
               (4)Iranin konkreettinen edistyminen yleismaailmallisten perusvapauksien, oikeusvaltioperiaatteen ja ihmisoikeuksien kunnioittamisessa olisi edelleen olennaista muotoiltaessa EU:n tulevaa Iranin-politiikkaa.
            
            
               (5)Euroopan investointipankin olisi jatkettava asianmukaisten toimintatapojen ja prosessien soveltamista pankin luotettavuuden ja siihen kohdistuvan luottamuksen säilyttämiseksi.
            
            
               (6)Tämän vuoksi komissio on yhdessä Euroopan ulkosuhdehallinnon kanssa arvioinut, että yleinen taloustilanne, yhteiskunnallinen tilanne, ympäristön tila ja poliittinen tilanne sallivat Iranin lisäämisen päätöksen N:o 466/2014/EU liitteeseen III, jossa vahvistetaan luettelo maista, jotka voivat saada EU:n takuun piiriin kuuluvaa Euroopan investointipankin rahoitusta.
            
            
               (7)Sen vuoksi päätöstä N:o 466/2014/EU olisi muutettava,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Korvataan päätöksen N:o 466/2014/EU liitteessä III olevan C kohdan 2 alakohdassa sanat
            
            
               ”Bangladesh, Bhutan, Filippiinit, Indonesia, Intia, Irak, Jemen, Kambodža, Kiina, Laos, Malediivit, Malesia, Mongolia, Myanmar/Burma, Nepal, Pakistan, Sri Lanka, Thaimaa, Vietnam”
            
            
               sanoilla 
            
            
               ”Bangladesh, Bhutan, Filippiinit, Indonesia, Intia, Irak, Iran, Jemen, Kambodža, Kiina, Laos, Malediivit, Malesia, Mongolia, Myanmar/Burma, Nepal, Pakistan, Sri Lanka, Thaimaa, Vietnam”.
            
            
               2 artikla
            
            
               Tämä päätös tulee voimaan päivänä, jona se julkaistaan Euroopan unionin virallisessa lehdessä.
            
            
               Tehty Brysselissä 6.6.2018
            
            
               
                     Komission puolesta
                        
               
               
                     Puheenjohtaja
                     Jean-Claude JUNCKER
               
            
         
         
            
                  
                     (1)
                  
                        Komission delegoitu asetus (EU) 2016/1675 Euroopan parlamentin ja neuvoston direktiivin (EU) 2015/849 täydentämisestä yksilöimällä suuririskiset kolmannet maat, joilla on strategisia puutteita.
               
               
                  
                     (2)
                  
                        EUVL L 123, 12.5.2016, s. 1–14.
               
               
                  
                     (3)
                  
                        EUVL L 135, 8.5.2014, s. 1–20. 
               
               
                  
                     (4)
                  
                        EUVL L 76, 19.3.2018, s. 30–43.